प्रिमियर लिगका टिमहरू निकै तीव्र गतिमा खेल्छन् । एकाध टिमबाहेक सबैले डाइरेक्ट शैलीको फुटबल खेल्छन् । यस्तोमा थ्रीम्यान डिफेन्स कहिलेकाहीँ आत्मघाती पनि हुन सक्छ । खास गरी विङबाट आक्रमण गर्ने टिमविरुद्ध । त्यसैले यो सिस्टम प्रिमियर लिगमा आंशिक रूपमा मात्रै सफल भएको थियो । ब्रेन्डन रोजर्सले पहिला स्वान्सी र पछि लिभरपुललाई यही शैलीमा खेलाएका थिए । रोबर्टो मार्टिनेज एभरटनमा हुँदा थ्रीम्यान डिफेन्स शैलीलाई नै प्रयोग गरेका थिए । औसत टिमविरुद्ध राम्रै देखिए पनि यो सिस्टम ठूला टिमविरुद्ध चाहिँ सफल हुन सकेन । त्यसैले कुनै प्रशिक्षकले पनि यसलाई स्थायी फर्मेसन बनाएनन् ।
